b"\n_START_ARTICLE_\nLojze Bratu\xc5\xbe\n_START_SECTION_\n\xc5\xbdivljenje\n_START_PARAGRAPH_\nLojze Bratu\xc5\xbe je z vodenjem slovenskim pevskih zborov pomagal ohranjati sloven\xc5\xa1\xc4\x8dino v Gori\xc5\xa1ki, ki je bila po priklju\xc4\x8ditvi Italije z Rapalsko pogodbo podvr\xc5\xbeena poitalijan\xc4\x8devanju. Sprva se je ukvarjal s pou\xc4\x8devanjem petja in vodenjem pevskega zbora, najprej v \xc5\xa0martnem v Brdih, zatem v gori\xc5\xa1kem semeni\xc5\xa1\xc4\x8du. Leta 1929 je bil zaradi domoljubja prvi\xc4\x8d zaprt. Leta 1930 ga je gori\xc5\xa1ki nad\xc5\xa1kof Fran\xc4\x8di\xc5\xa1ek Borgia Sedej imenoval za nadzornika cerkvenih pevskih zborov na Gori\xc5\xa1kem. Vodil je ve\xc4\x8d slovenskih cerkvenih pevskih zborov (cerkveni zbori so bili edini, kjer so oblasti \xc5\xa1e dopu\xc5\xa1\xc4\x8dale sloven\xc5\xa1\xc4\x8dino) v Gori\xc5\xa1ki, Gori\xc5\xa1kih brdih, Vipavski in So\xc5\xa1ki dolini. V tem \xc4\x8dasu je uglasbil ve\xc4\x8d pesmi, ve\xc4\x8dinoma za zbore. Leta 1933 se je poro\xc4\x8dil z Ljubko \xc5\xa0orli. V zakonu sta se jima rodila h\xc4\x8di Lojzka in sin Andrej._NEWLINE_Njegovo delovanje je \xc5\xa1lo mo\xc4\x8dno v nos fa\xc5\xa1istom. 27. decembra 1936 so ga v Podgori pri Gorici skupaj z nekaterimi pevci iz zbora, ki jim je dirigiral, takoj po koncu ma\xc5\xa1e zajeli, nato pa jih vse prisilili k pitju bencina in strojnega olja. Mo\xc4\x8dna zastrupitev je povzro\xc4\x8dila razpad jeter in ledvic, zato je Lojze nadaljnja slaba dva meseca nenehno visel med \xc5\xbeivljenjem in smrtjo. Dan pred smrtjo se je zve\xc4\x8der pod bolni\xc5\xa1ni\xc4\x8dnim oknom zbrala skupina fantov, zapela njegovo priljubljeno pesem ''Kragulj\xc4\x8dki'', ki jo je sam priredil in nato zbe\xc5\xbeala. Umrl je dan pred svojim 35. rojstnim dnevom v gori\xc5\xa1ki bolni\xc5\xa1nici. Na ma\xc5\xa1i ob sedmini je imel govor njegov najljub\xc5\xa1i prijatelj Filip Ter\xc4\x8delj. Lojze Bratu\xc5\xbe je pokopan na gori\xc5\xa1kem pokopali\xc5\xa1\xc4\x8du._NEWLINE_Danes se po Bratu\xc5\xbeu imenuje gori\xc5\xa1ki me\xc5\xa1ani pevski zbor ter kulturni center gori\xc5\xa1kih Slovencev."